A BIZOTTSÁG 245/2007/EK RENDELETE
(2007. március 8.)
a 998/2003/EK európai parlamenti és tanácsi rendelet II. mellékletének Bulgária, Románia és Malajzia tekintetében történő módosításáról és kiigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére és különösen annak 4. cikke (3) bekezdésére,
tekintettel Bulgária és Románia csatlakozási okmányára és különösen annak 56. cikkére,
tekintettel a kedvtelésből tartott állatok nem kereskedelmi célú mozgására vonatkozó állat-egészségügyi követelményekről és a 92/65/EGK tanácsi irányelv módosításáról szóló, 2003. május 26-i 998/2003/EK európai parlamenti és tanácsi rendeletre (1) és különösen annak 10. és 19. cikkére,
mivel:
(1)
A 998/2003/EK rendelet megállapítja a kedvtelésből tartott állatok nem kereskedelmi célú mozgására alkalmazandó állat-egészségügyi követelményeket és az ilyen mozgások ellenőrzésére alkalmazandó szabályokat.
(2)
A 998/2003/EK rendelet megállapítja, hogy azon harmadik országok jegyzékét, amelyekből bizonyos követelmények teljesülése esetén a kedvtelésből tartott állatok Közösségbe irányuló mozgása engedélyezhető, a rendelet II. melléklete C. részének kell tartalmaznia.
(3)
A 998/2003/EK rendelet II. mellékletének C. részében található jegyzék azokat a harmadik országokat és területeket sorolja fel, amelyek mentesek a veszettségtől, valamint azokat a harmadik országokat és területeket, amelyek vonatkozásában a területükről történő mozgás következtében a Közösség területére behurcolt veszettség kockázatáról megállapították, hogy nem nagyobb, mint a tagállamok közötti mozgáshoz kapcsolódó kockázat.
(4)
A Malajzia illetékes hatóságai által szolgáltatott információk alapján úgy tűnik, hogy a kedvtelésből tartott állatoknak ebből az országból történő mozgása következtében a Közösség területére behurcolt veszettség kockázata nem nagyobb, mint a kedvtelésből tartott állatok tagállamok közötti mozgásához, vagy a 998/2003/EK rendeletben már felsorolt harmadik országok területéről történő mozgásához kapcsolódó kockázat. Ennek megfelelően Malajziát fel kell venni a 998/2003/EK rendelet II. mellékletének C. részében szereplő jegyzékbe.
(5)
Mivel Bulgária és Románia 2007. január 1-jén az Európai Unió tagjává vált, a közösségi jogszabályok egyértelműsége érdekében a csatlakozás időpontjától kezdődő hatállyal törölni kell a 998/2003/EK rendelet II. melléklete C. részében az említett országokra történő hivatkozásokat.
(6)
A 998/2003/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 998/2003/EK rendelet II. mellékletének C. része a következőképpen módosul:
1.
A következő bejegyzéseket el kell hagyni:
„BG - Bulgária
RO - Románia”.
2.
A következő bejegyzést kell beilleszteni: „MY - Malajzia”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Az 1. cikk (1) bekezdését 2007. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. március 8-án.